Albert Sambi Lokonga

Albert-Mboyo Sambi Lokonga (sündinud 22. oktoobril 1999 Verviers's) on Belgia jalgpallur, kes mängib poolkaitsjana Hispaania kõrgliigaklubis Sevilla.

Ta alustas klubikarjääri Belgia klubis Anderlecht, mille noortesüsteemiga liitus ta 2010. aastal. Klubi põhimeeskonnas debüteeris ta Belgia kõrgliigas 2017. aasta detsembris. Anderlechti põhikoosseisu kindlustas ta koha hooajal 2019/20.

2021. aasta juulis sõlmis ta pikaajalise lepingu Inglismaa kõrgliigaklubiga Arsenal. 2023. aasta jaanuaris läks ta kuni hooaja lõpuni laenule Crystal Palace'i. Sama aasta juunis läks ta üheks hooajaks laenule Luton Towni. 11. mail 2024 lõi ta hooaja eelviimases mängus West Ham Unitedi vastu oma esimese värava Inglismaa kõrgliigas. Kuigi Luton Town langes Inglismaa kõrgliigast välja, paistis Sambi Lokonga hooaja jooksul positiivselt silma.

2024. aasta juulis läks ta Arsenalist üheks hooajaks laenule Sevillasse.

Aastatel 2016–2020 mängis Sambi Lokonga Belgia noortekoondistes. Esimest korda kutsuti ta Belgia jalgpallikoondise juurde 2021. aasta märtsis. Koondisedebüüdi tegi ta 2. septembril 2021 MM-i valikmängus Eesti vastu. Ta sekkus mängu 74. minutil Eden Hazardi asemele.

 Isiklikku 
Ta on Kongo päritolu. Tema vanem vend Paul-José M'Poku on samuti jalgpallur ning on kuulunud Kongo DV jalgpallikoondisse.

 Viited 

Kategooria:Belgia jalgpallurid
Kategooria:RSC Anderlechti mängijad
Kategooria:Arsenal FC mängijad
Kategooria:Crystal Palace FC mängijad
Kategooria:Luton Town FC mängijad
Kategooria:Sevilla FC mängijad
Kategooria:Premier League'i mängijad
Kategooria:La Liga mängijad
Kategooria:Sündinud 1999